Title: Správa o postupe pri realizácii štátnych záruk prostredníctvom Fondu národného majetku SR z príjmov z privatizácie
Author: jcerny
Last saved by: sulik
Company: MFSR

Návrh
 vysporiadania realizovaných   štátnych záruk  prostredníctvom Fondu národného majetku SR v rokoch 2003 a 2004

1.	Realizácia štátnych záruk prostredníctvom Fondu národného majetku SR v rokoch 2000 až 2004

	V roku 2000 sa realizácia štátnych záruk mala zabezpečovať prostredníctvom štátneho rozpočtu na základe rezervy vytvorenej presunom prostriedkov z príjmov z privatizácie Fondu národného majetku SR (ďalej len „FNM SR“). Na základe záverov misie MMF, ktorá požadovala, aby príjmy z privatizácie neboli príjmom štátneho rozpočtu sa od roku 2000 realizácia štátnych záruk vykonáva  priamo z  prostriedkov FNM. 
	Od roku 2000 bolo z prostriedkov FNM SR spolu uhradených 26 601,6 mil. Sk. Vzhľadom na to, že zákon č. 92/1991 Zb. o podmienkach prevodu majetku štátu na iné osoby v znení neskorších predpisov  v § 28 neobsahuje mechanizmus úhrady prostriedkov, bol na základe dohody medzi MF SR a FNM SR navrhnutý postup, pri ktorom sa úhrady vykonávali na základe dohôd o pristúpení k dlhu a od roku 2004 na základe dohôd k pristúpení k záväzku, pričom tieto dohody neobsahovali ustanovenia o návratnosti finančných prostriedkov.
	Pre roky 2000 – 2002 vláda uznesením č. 1079 z 25. septembra 2002 k Správe o postupe pri realizácii štátnych záruk prostredníctvom FNM SR z príjmov z privatizácie  odsúhlasila, aby prostriedky použité na realizáciu štátnych záruk prostredníctvom FNM SR v rokoch 2000 - 2002 boli považované za nenávratné a odporučila prezidentovi prezídia FNM SR zabezpečiť, aby FNM SR právne relevantným spôsobom oznámil dlžníkom, za ktorých boli realizované štátne záruky na základe dohôd o pristúpení k dlhu, že prostriedky boli uhradené nenávratným spôsobom. Na základe uvedeného uznesenia vlády SR vystavil FNM SR Vyhlásenia, v ktorých dlžníkom deklaroval nenávratnosť finančných prostriedkov realizovaných štátnych záruk z prostriedkov FNM SR. V uvedenom období boli realizované štátne záruky v objeme 22 484,3 mil. Sk.

	V roku 2003 boli prostredníctvom FNM SR uhradené štátne záruky len za úvery Železníc Slovenskej republiky (ďalej len „ŽSR“) v celkovej sume 2 817,5 mil. Sk. Pre uvedený rok bolo ustanovenie o nenávratnosti prostriedkov z realizovaných štátnych záruk súčasťou uznesenia vlády č. 1178 z 10. decembra 2003 k Postupu riešenia finančných vzťahov medzi ŽSR a štátom a medzi Železničnou spoločnosťou, a. s. a  štátom opätovne s  odporúčaním pre prezidenta prezídia FNM SR zabezpečiť, aby FNM SR právne relevantným spôsobom oznámil dlžníkom, za ktorých boli realizované štátne záruky na základe dohôd o pristúpení k dlhu, že prostriedky boli uhradené nenávratným spôsobom.
	Pre rok 2004  Vláda Slovenskej republiky uznesením č. 974 zo dňa 14. októbra 2003 v bode C.4. odsúhlasila použitie majetku FNM SR v súlade § 28 ods. 3 písm. b) bod 5 zákona č.92/1991 Zb. o podmienkach prevodu majetku štátu na iné osoby v znení neskorších predpisov vo výške 2,3 mld. Sk na úhradu štátnych záruk. K 30.6.2004 boli prostredníctvom FNM SR realizované štátne záruky za úvery ŽSR v celkovej sume 1 299,8 mil. Sk.  Realizácie štátnych záruk v roku 2004 za  úvery ŽSR  sú vykonávané ako súčasť modelu ich finančnej reštrukturalizácie, pričom sa opäť neuvažuje s návratnosťou uhradených prostriedkov. Podrobný prehľad o realizácii štátnych záruk v rokoch 2000- 2004 je v tabuľkách č. 1 - 3.
Z uvedeného dôvodu navrhujeme, aby vláda obdobne ako pre roky 2000 - 2003 potvrdila svojím uznesením, že finančné prostriedky realizované za štátne záruky  za úvery ŽSR z príjmov z privatizácie v roku 2004 uhradené FNM SR na základe dohôd o pristúpení k záväzku  sú nenávratné. 

2.	Postup vysporiadania realizovaných štátnych záruk prostredníctvom FNM SR v rokoch 2003 a 2004
Z právnej analýzy posúdenia uzatvorených dohôd o pristúpení k dlhu, dohôd o pristúpení k záväzku medzi MF SR a FNM SR a platných právnych predpisov, týkajúcich sa realizácie štátnych záruk a použitia prostriedkov FNM SR vyplynulo, že Fond národného majetku SR uzavretím dohôd o pristúpení k dlhu, resp. záväzku s Ministerstvom financií SR pristúpil k záväzkom ministerstva a zaviazal sa uhradiť veriteľom sumu uplatnenej záruky. 
V zásade to znamená, že na základe uznesenia vlády a dohody o pristúpení k dlhu vznikol právny vzťah medzi FNM SR a MF SR. Tento právny vzťah sa riadi zákonom č. 92/1991 Zb. o podmienkach prevodu majetku štátu na iné osoby , čo znamená, že FNM SR je v zmysle zák. č. 92/1991 Zb. o podmienkach prevodu majetku štátu na iné osoby oprávnený a súčasne povinný použiť prostriedky v súlade s rozhodnutím vlády SR.  Rozhodnutie vlády predurčilo obsah a rozsah právnych vzťahov, do ktorých fond vstúpil. 
Zo strany FNM SR nejde o prevzatie dlhu (k takému úkonu by bolo potrebný súhlas veriteľa), a teda vzťah medzi fondom a veriteľom nevznikol. Zo strany fondu taktiež nejde o pristúpenie k ručiteľskému záväzku (bolo by potrebné upraviť prvotné dokumenty o úvere), a teda ani vzťah medzi fondom a dlžníkom nevznikol. 
	Z tohto dôvodu  vyhlásenia FNM SR o nenávratnosti prostriedkov podľa právnej analýzy nemôžu byť právne relevantné, a  preto navrhujeme, aby na základe splnomocnenia vlády SR  vyhlásenie vystavilo Ministerstvo financií SR  z pozície ručiteľa.  
Návrh textu Vyhlásenia o nenávratnosti realizovaných štátnych záruk prostredníctvom FNM SR v roku 2003 a Vyhlásenia o nenávratnosti realizovaných štátnych záruk prostredníctvom FNM SR v roku 2004  tvoria prílohu č. 1 a č. 2 materiálu.